b"\n_START_ARTICLE_\n\xc3\x89tienne Nicolas M\xc3\xa9hul\n_START_SECTION_\nObra simf\xc3\xb2nica\n_START_PARAGRAPH_\nA banda de les \xc3\xb2peres, M\xc3\xa9hul va compondre diverses can\xc3\xa7ons per les celebracions republicanes (sovint sota comanda de l'emperador Napole\xc3\xb3), cantates i cinc simfonies: una en do major sense n\xc3\xbamero, datada l'any 1797 i les altres quatre compostes al llarg de tres anys, de 1808 a 1810. Les quatre darreres van ser totes estrenades al Conservatori._NEWLINE_La Primera Simfonia va ser ressuscitada trenta anys despr\xc3\xa9s, amb ocasi\xc3\xb3 dels concerts de Felix Mendelssohn amb l'Orquestra del Gewandhaus de Leipzig l'any 1838 i el 1846. Robert Schumann va quedar molt impressionat per l'obra i va remarcar que a tots els moviments hi ha similaritats d'estil amb la Simfonia n\xc3\xbam. 5 de Beethoven (incloent-hi l'atmosfera furiosa del primer moviment i els pizzicati del tercer). En aquesta \xc3\xa8poca, nom\xc3\xa9s la Simfonia n\xc3\xbam. 1 i n\xc3\xbam. 2 de Beethoven (compostes entre 1799 i 1800 i el 1802 respectivament) havien estat estrenades a Fran\xc3\xa7a. La Primera de M\xc3\xa9hul i la Cinquena de Beethoven van ser compostes totes dues l'any 1808 i publicades l'any seg\xc3\xbcent._NEWLINE_A la Segona, publicada en companyia de la precedent, hom pot identificar accents semblants als de la Simfonia n\xc3\xbam. 9 de Beethoven. Prova que aquestes obres tenen llur import\xc3\xa0ncia. Hom sap que Beethoven coneixia obres de M\xc3\xa9hul, com ara H\xc3\xa9l\xc3\xa9na, perqu\xc3\xa8 hi va emprar el mateix toc de trompeta per al seu Fidelio._NEWLINE_A les seues simfonies de maduresa, M\xc3\xa9hul va reprendre el cam\xc3\xad de Haydn (Les Simfonies parisenques, de 1785-86, per exemple) i de Mozart (Simfonia n\xc3\xbam. 40, K. 550, 1788), dues obres que van ser molt populars a Fran\xc3\xa7a al principi del segle XIX._NEWLINE_Va deixar inacabada una cinquena simfonia \xe2\x80\x94 \xc2\xab\xc2\xa0car la desilusi\xc3\xb3 i la tuberculosi l'havien fet llur v\xc3\xadctima\xc2\xa0\xc2\xbb, com ha dit Charlton. Les Simfonies n\xc3\xbam. 3 i n\xc3\xbam 4 no van ser redescobertes fins a l'any 1979 per Charlton."